
EL DRET A LLEGIR 


Extret de The Road To Tycho, un recull d'ar- 
ticles sobres els antecedents de la Revolució 
Lunària, publicat a Luna City el 2096. 


Per a en Dan Halbert, el camí cap a IYcho va 
començar a la universitat, el dia que la Lissa 
Lenz li va demanar que li deixés l'ordinador. 
El de la Lissa s'havia espatllat i, si no n'hi dei- 
Xaven un, suspendria el projecte semestral. 
No gosava demanar-lo a ningú, tret d'en Dan. 

Això va posar en Dan davant d'un dilema. 
Volia ajudar la Lissa, però si li deixava l'ordi- 
nador, la Lissa potser llegiria els seus llibres. 
D'entrada, a banda del risc que t'engarjoles- 
sin durant molts anys per deixar llegir els 
teus llibres a algú altre, la simple idea de fer- 
ho el va deixar de pedra. Com tothom, havia 
après des de l'escola primària que compartir 
llibres estava malament i era lleig, una cosa 
que només feien els pirates. 

A més, no hi havia gaires esperances que 
l'Autoritat de Protecció del Programari (ASP) 
no l'enxampés. A les classes d'informàtica en 
Dan havia après que tots els llibres portaven 

un supervisor de copyright que informava 
l'Agència Central de Llicències sobre quan, 
on i qui llegia els llibres. (Aquesta informació 
servia per detectar lectors pirates, però tam- 
bé per vendre perfils personals sobre hàbits 
de lectura als comerciants). La propera ve- 
gada que l'ordinador es connectés a la xarxa, 
l'Agència Central de Llicències el descobri- 
ria. Ell, com a propietari de l'ordinador, re- 
bria el càstig més sever, per no haver pres les 
mesures necessàries per impedir el delicte. 

És clar que no era segur que la Lissa tin- 
gués intenció de llegir els seus llibres. Potser 
només volia l'ordinador per escriure el pro- 
jecte, però en Dan sabia que la Lissa venia 
d'una família de classe mitjana que amb prou 
feines es podia permetre pagar la matrícula, 
i de les taxes de lectura ni en parlem. Proba- 
blement, per poder acabar la carrera la Lissa 
no tindria més remei que llegir-se els seus 
llibres. Entenia la situació: ell mateix s'havia 
hagut d'endeutar per pagar per tots els arti- 
cles d'investigació que llegia. (El 104 d'aques- 
tes taxes era per als autors dels articles. Com 
que en Dan tenia la intenció de fer carrera 
en el món acadèmic, existia l'esperança que 
els seus mateixos articles d'investigació, si se 
citaven sovint, li reportarien ingressos sufici- 
ents per tornar el préstec). 

Més endavant, en Dan aprendria que an- 
tigament tothom podia anar a la biblioteca i 
llegir articles, i fins i tot llibres, sense haver 
de pagar. Hi havia investigadors indepen- 
dents que llegien milers de pàgines sense ne- 
cessitat de recórrer a les beques de biblioteca 
de l'Estat. Però des dels anys noranta del se- 
gle passat, les editorials, tant comercials com 
no comercials, havien començat a cobrar per 
l'accés als articles. L'any 2047, les biblioteques 
que oferien accés públic gratuit a la literatura 
acadèmica eren un vague record. 

Naturalment, hi havia maneres de sal- 
tar-se el control de l'ASP i de l'Agència Cen- 
tral de Llicències, però també eren il-legals. 
Un company de la classe d'informàtica d'en 
Dan, Frant Martucci, havia aconseguit una 
eina de depuració il-legal i la feia servir per 
evitar el codi de supervisió de copyright 
quan llegia llibres. Però ho havia comentat 
a massa amics i un d'ells el va denunciar a 
l'ASP a canvi d'una recompensa (els estudi- 
ants, fortament endeutats, queien fàcilment 
en la traició). El 2047 en Franx va ingressar a 
la presó: no per lector pirata, sinó per posseir 
un depurador de programari. 

Més endavant, en Dan aprendria que an- 
tigament tothom podia tenir eines de depu- 
ració. Fins i tot hi havia hagut depuradors 
gratuits que es podien obtenir en CDROM o 

descarregant-los de la xarxa. Però els usuaris 
no professionals els van començar a fer ser- 
vir per saltar-se els supervisors de copyright, 
i al final un jutge va sentenciar que, a la pràc- 
tica, aquesta s'havia convertit en llur funció 
principal. Des d'aleshores van ser il-legals i 
els desenvolupadors de depuradors van aca- 
bar a la presó. 

Evidentment els programadors continua- 
ven necessitant depuradors, però el 2047 els 
proveidors de depuradors només en distri- 
buien còpies numerades, i només als progra- 
madors oficialment autoritzats i assegurats. 
El depurador que en Dan feia servir a l'aula 
d'informàtica es trobava rere un tallafoc es- 
pecial perquè només es pogués fer servir per 
als exercicis de classe. 

També era possible evitar els supervisors 
de copyright instal lant un nucli del sistema 
modificat. Amb el temps en Dan descobriria 
que, al tombant de segle, havien existit nu- 
clis lliures, i fins i tot sistemes operatius com- 
plets lliures. Però no només eren illegals, 
com els depuradors, sinó que no es podien 
ni instal-lar si no se sabia la contrasenya arrel 
de l'ordinador. I ni l'FBI ni el servei tècnic de 
Microsoft donaven aquesta informació. 

En Dan va arribar a la conclusió que sen- 
zilament no li podia deixar l'ordinador a 
la Lissa, però no es podia negar a ajudar-la, 

perquè n'estava enamorat. Cada vegada que 
tenia l'oportunitat de parlar amb ella se sen- 
tia ple de joia. I que l'hagués escollit a ell per 
demanar-li ajuda potser volia dir que ella 
també n'estava enamorada. 

En Dan va resoldre el dilema d'una ma- 
nera encara més impensable: li va deixar 
l'ordinador i li va donar la seva contrasenya. 
D'aquesta manera, si la Lissa llegia els llibres, 
l'Agència Central de Llicències pensaria que 
era ell qui els llegia. Això no deixava de ser 
un delicte, però l'ASP no el descobriria d'una 
manera automàtica. Només ho sabrien si la 
Lissa el denunciava. 

Evidentment, si la universitat mai arriba- 
va a saber que li havia donat a la Lissa la seva 
pròpia contrasenya, s'hauria acabat la car- 
rera de tots dos com a estudiants, indepen- 
dentment del que la Lissa hagués fet amb la 
contrasenya. La política de la universitat era 
que qualsevol intromissió en el sistema de 
control de l'ús que feien els estudiants dels 
ordinadors justificava la presa de mesures 
disciplinàries. 

No importava si amb això s'havia causat, 
O no, cap dany: el delicte era impedir que els 
administradors et vigilessin. Donaven per fet 
que això implicava que s'estava fent alguna 
altra cosa prohibida, però no necessitaven 
saber de què es tractava. 

Normalment els estudiants no eren expul- 
sats directament per aquest delicte, sinó que 
se'ls impedia l'accés als sistemes informàtics 
de la universitat, de manera que inevitable- 
ment suspenien totes les assignatures. 

Més endavant, en Dan sabria que aquest 
tipus de política universitària no va aparèixer 
fins als anys vuitanta del segle passat, quan 
els estudiants universitaris, en massa, van 
començar a fer servir els ordinadors. Abans 
les universitats tenien una actitud diferent de 
cara a la disciplina dels estudiants: penalitza- 
ven les activitats perilloses, però no les que 
tan sols aixecaven sospites. 

La Lissa no va denunciar el Dan a l'ASP. 
La decisió d'ajudar-la va fer que s'acabessin 
casant, i també que es questionessin el que 
els havien ensenyat de petits sobre la pirate- 
ria. La parella començà a llegir llibres sobre 
la història del copyright, la Unió Soviètica i 
les seves restriccions sobre les còpies, i fins 
i tot sobre la Constitució originària dels Es- 
tats Units. Van anar a viure a Luna, on van 
conèixer altres persones que també havien 
fugit de l'òrbita del llarg braç de l'ASP. Quan 
el 2062 va esclatar la Revolta Tycho, el dret 
universal a llegir es va convertir ràpidament 
en un dels seus objectius centrals. 

NOTA DE L'AUTOR 


El dret a llegir és una batalla que s'està llui- 
tant avui dia. Encara que potser passin 50 
anys abans que el nostre estil de vida actual 
no caigui en la foscor, la majoria de les lleis 
i pràctiques descrites més amunt ja han estat 
proposades, i moltes han entrat en vigor als 
EUA i en altres paisos. 

Als EUA, la llei Digital Millennium Copyright 
Act de 1998 va establir les bases legals per res- 
tringir la lectura i el préstec de llibres digi- 
tals (i també altres tipus de dades). El 2001 la 
Unió Europea va imposar restriccions simi- 
lars en una directiva sobre el copyright. 

Hi ha una excepció: la idea que l'FBI i Mi- 
crosoft tinguin les contrasenyes arrel dels 
ordinadors personals i les ocultin als usuaris 
no ha estat proposada. Es tracta d'una extra- 
polació a partir de les propostes de deposi- 
ció de claus del govern dels EUA, com ara 
l'anomenat Clipper Chip, juntament amb una 
tendència a llarg termini: els sistemes infor- 
màtics cada cop estan més dissenyats perquè 
els operadors remots puguin controlar els 
usuaris que els fan servir. 

Però cada vegada ens estem apropant més 
a aquest punt. El 2001, el senador Hollings, 
finançat per la Disney, va proposar un pro- 

jecte de llei anomenat SSSCA (ara conegut 
amb el nom de CBDTPA) que faria que tots 
els ordinadors nous tinguessin un sistema de 
restricció de còpies que els usuaris no es po- 
guessin saltar. 

El 2001 els EUA van intentar fer servir la 
proposta de tractat de l'Àrea de Lliure Co- 
merç de les Amèriques (ALCA) per imposar 
les mateixes normes a tots els paisos de l'he- 
misferi occidental. 

L'ALCA és un dels anomenats tractats de 
"liure comerç", dissenyats en realitat perquè 
les empreses tinguin més poder sobre els go- 
verns democràtics. La imposició de lleis com 
la DMCA forma part d'aquest esperit. L'Elec- 
tronic Frontier Foundation demana a la gent 
que expliqui als altres governs per què s'han 
d'oposar a aquesta estratègia. 

L'ASP, que de fet (en anglès, SPA) és la si- 
gla de la Softvvare Publisher's Association, ha 
estat substituida en aquest paper de tipus po- 
licial per la BSA (Busines Softvvare Alliance). 
Oficialment, avui per avui no és un cos po- 
licial, però a la pràctica actua com si ho fos. 
Mitjançant mètodes que recorden els de l'an- 
tiga Unió Soviètica, convida la gent a infor- 
mar sobre els companys de feina i els amics. 
El 2001 la BSA va promoure una campanya 
de terror a l'Argentina que amenaçava amb 

indirectes la gent que compartia programari 
dient-los que serien violats a la presó. 

Quan es va escriure aquest relat, la SPA 
es dedicava a amenaçar els petits provei- 
dors de serveis d'Internet (ISPs), exigint-los 
que permetessin que la SPA supervisés tots 
els usuaris. La majoria d'aquests proveidors 
cedeixen davant les amenaces perquè no es 
poden permetre enfrontarse judicialment a 
això (4ilanta Journal-Constitution, 1 d'octubre 
de 1996, D8). Almenys un proveidor de ser- 
veis d'Internet, Community ConneXion, a 
OaElland (Califòrnia), es va negar a cedir a les 
pressions i va ser demandat. Posteriorment 
l'SPA va retirar la demanda, però va aconse- 
guir la llei DMCA, que els donà el poder que 
cercaven. 

Les polítiques de seguretat universitàri- 
es descrites al relat no són imaginàries. Per 
exemple, els ordinadors d'una de les univer- 
sitats de l'àrea de Chicago mostren aquest 
missatge quan l'usuari obre una sessió: 


"Només els usuaris autoritzats poden fer 
servir aquest sistema. Les activitats dels 
usuaris que facin servir aquest sistema 
informàtic sense autorització o extrali- 
mitantse en les seves funcions podran ser 
supervisades i registrades pel personal de 
sistemes. Durant la supervisió dels usuaris 

que facin un ús indegut del sistema o du- 
rant el manteniment dels sistemes, tam- 
bé es poden supervisar les activitats dels 
usuaris autoritzats. La persona que faci 
servir aquest sistema accepta explícita- 
ment aquesta supervisió i queda advertida 
que, si en la supervisió apareixen indicis 
d'activitats il-legals o d'incompliment de 
la normativa universitària, el personal de 
sistemes podrà aportar aquestes proves a 
les autoritats universitàries o a les forces 
de seguretat". 


Aquesta és una interpretació interessant de la 
Quarta esmena de la Constitució dels EUA: 
obligar els usuaris a renunciar, per endavant, 
als drets que s'hi reconeixen. 

